তথ্যবিবরণী নম্বর : ১০২৫

**টেনিসকে সামনে এগিয়ে নিতে চেষ্টা করছি**

 **---নৌপরিবহন প্রতিমন্ত্রী**

ঢাকা, ২৮ ফাল্গুন (১৩ মার্চ) :

নৌপরিবহন প্রতিমন্ত্রী এবং বাংলাদেশ টেনিস ফেডারেশনের সভাপতি খালিদ মাহমুদ চৌধুরী বলেছেন, টেনিসকে সামনে এগিয়ে নিতে চেষ্টা করছি। আগে টেনিস খেলোয়াড়দের নাম মানুষ জানতো। আশা করি জাতীয় পর্যায়ে ভালো খেলোয়াড় তৈরি হবে; মানুষ তাদেরকেও চিনবে। এ ক্ষেত্রে সকলের সহযোগিতা প্রয়োজন। তিনি বলেন, এ ধরনের প্রতিযোগিতা টেনিসকে আরো এগিয়ে নিয়ে যাবে।

প্রতিমন্ত্রী আজ ঢাকা অফিসার্স ক্লাবে ৩২তম নাসির উদ্দিন মেমোরিয়াল টেনিস প্রতিযোগিতার সমাপনী ও পুরস্কার বিতরণী অনুষ্ঠানে প্রধান অতিথির বক্তৃতায় এসব কথা বলেন।

অফিসার্স ক্লাব ঢাকা'র টেনিস উপকমিটি আয়োজিত অনুষ্ঠানে সভাপতিত্ব করেন সিনিয়র সচিব ও বাংলাদেশ অর্থনৈতিক অঞ্চল কর্তৃপক্ষের নির্বাহী চেয়ারম‍্যান শেখ ইউসুফ হারুন। বিশেষ অতিথি হিসেবে বক্তব‍্য রাখেন অফিসার্স ক্লাব ঢাকা'র সাধারণ সম্পাদক মেজবাহ উদ্দিন।

এবারের প্রতিযোগিতায় পাবনার স‍্যামসন এইচ চৌধুরী টেনিস ক্লাব চ‍্যাম্পিয়ন এবং ঢাকা অফিসার্স ক্লাব রানার্স আপ হয়েছে। বয়সভিত্তিক প্রতিযোগিতায় ১৬ দলের ৩৫০ জন খেলোয়াড় অংশ নেয়।

প্রতিমন্ত্রী ফাইনাল খেলা উপভোগ শেষে বিজয়ীদের মাঝে পুরস্কার তুলে দেন।

#

জাহাঙ্গীর/এনায়েত/সঞ্জীব/আব্বাস/২০২৩/২২০৭ ঘণ্টা

তথ্যবিবরণী নম্বর : ১০২৪

**নারীদের জাগতেই হবে**

 **---সংস্কৃতি প্রতিমন্ত্রী**

ঢাকা, ২৮ ফাল্গুন (১৩ মার্চ) :

সংস্কৃতি বিষয়ক প্রতিমন্ত্রী কে এম খালিদ বলেছেন, যে সমাজে নারীরা পদে পদে বঞ্চনার শিকার, আপনজনদের নিকটও নিরাপদ নয়, সম্পত্তির ভাগ থেকেও নারীদের ঠকানো হয়, সে সমাজে নারীদের জাগতেই হবেই। জাগতে হবে নিজেদের সম্মান, মর্যাদা, নিরাপত্তা ও সমঅধিকার প্রতিষ্ঠার স্বার্থেই।

প্রতিমন্ত্রী আজ রাজধানীর অফিসার্স ক্লাব ঢাকা মিলনায়তনে ‘আন্তর্জাতিক নারী দিবস ২০২৩’ উপলক্ষ্যে অফিসার্স ক্লাব ঢাকা আয়োজিত 'ডিজিটাল প্রযুক্তি ও উদ্ভাবন, জেন্ডার বৈষম্য করবে নিরসন' শীর্ষক আলোচনা সভা ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, পিতা অসুস্থ হলে তার সেবায় মেয়েরাই সর্বাগ্রে এগিয়ে আসে। সংস্কৃতি প্রতিমন্ত্রী বলেন, সমাজে নারীরা এত কষ্ট ও নির্যাতনের স্বীকার হলেও আমরা এখনো তাদের প্রকৃত মূল্যায়ন ও সম্মান দিতে পারিনি। প্রতিমন্ত্রী নারী দিবসের এ ধরনের আয়োজনে নারীদের সংখ্যাধিক্য কামনা করেন এবং নারী-পুরুষের সম্মিলিত প্রচেষ্টায় দেশ গড়ায় এগিয়ে আসার জন্য উপস্থিত সবাইকে আহ্বান জানান।

অফিসার্স ক্লাব ঢাকার মহিলা কমিটির সভাপতি দিনা হকের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন অফিসার্স ক্লাব ঢাকার সভাপতি মন্ত্রিপরিষদ সচিব মোঃ মাহবুব হোসেন ও ক্লাবের সাধারণ সম্পাদক মেজবাহ উদ্দিন। স্বাগত বক্তব্য রাখেন মহিলা কমিটির সম্পাদিকা প্রফেসর ড. ফেরদৌসী খান।

অনুষ্ঠানে ক্লাব সদস্য সুপ্রিম কোর্টের আপিল বিভাগ এবং হাইকোর্ট বিভাগের বিচারপতিগণ, সিনিয়র সচিব, সচিব, অতিরিক্ত সচিব, যুগ্ম সচিব ও উপসচিবসহ বিভিন্ন সংস্থার প্রধান এবং সরকারি, আধা-সরকারি ও স্বায়ত্তশাসিত প্রতিষ্ঠানে কর্মরত ও অবসরপ্রাপ্ত কর্মকর্তাবৃন্দ উপস্থিত ছিলেন।

প্রতিমন্ত্রী এর আগে রাজধানীর আগারগাঁওস্থ মুক্তিযুদ্ধ জাদুঘর মিলনায়তনে জাদুঘর আয়োজিত মুক্তি ও মানবাধিকার বিষয়ক ‘১১তম লিবারেশন ডকফেস্ট বাংলাদেশ ২০২৩’ এর পুরস্কার বিতরণ ও সমাপনী অনুষ্ঠানে প্রধান অতিথি হিসেবে বক্তৃতা করেন।

#

ফয়সল/এনায়েত/সঞ্জীব/আব্বাস/২০২৩/২২০৭ ঘণ্টা

তথ্যবিবরণী নম্বর : ১০২৩

**বিসিএস উইমেন নেটওয়ার্কের আয়োজনে আলোচনা সভা ও বইমেলা**

ঢাকা, ২৮ ফাল্গুন (১৩ মার্চ) :

আন্তর্জাতিক নারী দিবস-২০২৩ উপলক্ষ্যে আজ বিসিএস উইমেন নেটওয়ার্ক আয়োজন করেছে বিশেষ আলোচনা সভা, সাংস্কৃতিক অনুষ্ঠান ও বইমেলা।

বিয়াম অডিটরিয়ামে আয়োজিত এই আলোচনা সভায় প্রধান অতিথি ছিলেন জনপ্রশাসন মন্ত্রণালয়ের সিনিয়র সচিব মোহাম্মদ মেজবাহ্ উদ্দিন চৌধুরী। বিশেষ অতিথি হিসেবে উপস্থিত ছিলেন শিল্প মন্ত্রণালয়ের সচিব জাকিয়া সুলতানা, বাংলাদেশ পুলিশের স্পেশাল ব্রাঞ্চের অতিরিক্ত আইজিপি মোঃ মনিরুল ইসলাম, স্বাস্থ্যশিক্ষা অধিদপ্তরের মহাপরিচালক অধ্যাপক ডা. টিটো মিঞা ও ইডেন মহিলা কলেজের অধ্যক্ষ অধ্যাপক সুপ্রিয়া ভট্টাচার্য। অনুষ্ঠানে মূল প্রবন্ধ পাঠ করেন জনপ্রশাসন মন্ত্রণালয়ের প্রকল্প পরিচালক ড. মোঃ আব্দুল মান্নান। পরিবেশ, বন ও জলবায়ু পরিবর্তন মন্ত্রণালয়ের সচিব ও বিসিএস উইমেন নেটওয়ার্কের সভাপতি ড. ফারহিনা আহমেদ আলোচনা অনুষ্ঠানে সভাপতিত্ব করেন।

আলোচনা অনুষ্ঠানের পর সাংস্কৃতিক অনুষ্ঠান পরিবেশিত হয়। এর পাশাপাশি ছিল বাংলাদেশ সিভিল সার্ভিসের নারী কর্মকর্তাবৃন্দের লেখা প্রকাশিত বই নিয়ে একটি সমৃদ্ধ বইমেলা।

উল্লেখ্য, ২০১০ সাল থেকে বিসিএস উইমেন নেটওয়ার্কের পথচলা শুরু। জনপ্রশাসন মন্ত্রণালয়ের দিকনির্দেশনায় এবং UNDP এর আওতাধীন সিভিল সার্ভিস চেঞ্জ ম্যানেজমেন্ট প্রোগ্রামের সহযোগিতায় প্রতিষ্ঠার পর ২০১৩ সালে এটি সমাজ সেবা অধিদপ্তরের নিবন্ধন লাভ করে। ২০৪১ সালের উন্নত বাংলাদেশ বিনির্মাণে বিসিএস এর ২৮টি ক্যাডারের নারী কর্মকর্তাদের এই প্ল্যাটফর্ম সকল ক্যাডারের নারী কর্মকর্তাদের সামগ্রিক সক্ষমতা বৃদ্ধি ও পারস্পরিক সহযোগিতার ক্ষেত্রে অনন্য ভূমিকা রাখছে। বিসিএস উইমেন নেটওয়ার্কের বর্তমান সদস্য সংখ্যা ২৬টি ক্যাডারের প্রায় ১৪ হাজার নারী কর্মকর্তা। বর্তমান ৩১ সদস্য বিশিষ্ট কার্যনির্বাহী কমিটিতে ১৯টি ক্যাডারের প্রতিনিধিত্ব রয়েছে। বাকি ক্যাডারের সদস্যরা বিভিন্ন উপকমিটিতে অন্তর্ভুক্ত হয়ে তাদের ভূমিকা রাখছেন।

#

নাসরীন/এনায়েত/সঞ্জীব/আব্বাস/২০২৩/২১৩৮ ঘণ্টা

তথ্যবিবরণী নম্বর : ১০২২

**বিএনপি ক্ষমতায় এলে ভাতা কেড়ে নিয়ে নেতারাই খেয়ে ফেলবে**

 **---তথ্য ও সম্প্রচার মন্ত্রী**

ঢাকা, ২৮ ফাল্গুন (১৩ মার্চ) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আওয়ামী লীগ সরকার ২০০৯ সালে পুনরায় ক্ষমতায় আসার পর বর্তমানে দেশের প্রতিটি ইউনিয়নের হাজার হাজার মানুষ নানা ধরনের ভাতা পাচ্ছে। বিএনপি আবার ক্ষমতায় এলে সাধারণ মানুষের ভাতাগুলো কেড়ে নিয়ে নেতারাই খেয়ে ফেলবে।’

আজ তিনি নিজ নির্বাচনি এলাকা চট্টগ্রামের রাঙ্গুনিয়া উপজেলার পোমরা ইউনিয়নের উপকারভোগী সমাবেশে ঢাকা থেকে ভার্চুয়াল উপায়ে সংযুক্ত হয়ে প্রধান অতিথির বক্তৃতায় এ কথা বলেন।

অতীতের দিকে তাকিয়ে হাছান মাহমুদ বলেন, ‘১৯৯৬ সালে জননেত্রী শেখ হাসিনা ক্ষমতায় এসে বিভিন্ন ভাতা চালু করেছিল। ২০০১ সালে বিএনপি এসে সেই ভাতা দেয়ার ক্ষেত্রে চরম অনিয়মের আশ্রয় নিয়েছে। তাদের সময় প্রতি ইউনিয়নে মাত্র দুই-চার-পাঁচজনে ভাতা পেত, যারা পেত তারা বিএনপি নেতাদের কাজের ছেলে বা আত্মীয়-স্বজন, সাধারণ মানুষ সরকারের ভাতাসহ নানা সুযোগ সুবিধা পেত না।’

সম্প্রচারমন্ত্রী বলেন, বর্তমানে দেশের প্রতিটি ইউনিয়নে কয়েকটি করে কমিউনিটি ক্লিনিক রয়েছে। এর মাধ্যমে ৩০ প্রকার ঔষধ ফ্রি দেয়া হচ্ছে। '৯৬ সালে আওয়ামী লীগ সরকার ক্ষমতায় এসে এই কমিউনিটি ক্লিনিক চালু করেছিল। খালেদা জিয়া ক্ষমতায় এসে কমিউনিটি ক্লিনিক বন্ধ করে সেখানে গরু বেঁধে রেখেছিলো। আবারও জননেত্রী শেখ হাসিনা ক্ষমতায় এসে গরু-ছাগল সরিয়ে কমিউনিটি ক্লিনিক চালু করেছে। বর্তমানে দেশে সবমিলিয়ে ২৪ হাজার কমিউনিটি ক্লিনিক রয়েছে।’

মন্ত্রী বলেন, ‘আওয়ামী লীগ সরকার মানুষকে ভাতা দিচ্ছে, রোজা, ঈদ, পূজা-পার্বণে ফ্রি চাল দিচ্ছে, টিসিবি ফ্যামিলি কার্ডের মাধ্যমে চাল, ডাল, তেল, চিনি, পেঁয়াজসহ নানা ধরনের সহায়তা দিচ্ছে। সন্তান স্কুলে গেলে মায়ের মোবাইলে টাকা চলে আসে। এসব সহায়তা আগের কোন সরকার দেয়নি।’

‘যে সরকার রাস্তা, ব্রিজ-কালভার্ট করে দেবে, যে সরকার মানুষকে বিনামূল্যে এতো সহায়তা করবে, সেই সরকারের পক্ষে থাকা আমাদের সকলের নৈতিক কর্তব্য’ বর্ণনা করেন চট্টগ্রাম ৭ আসনের সংসদ সদস্য হাছান মাহ্‌মুদ।

নিজ নির্বাচনি এলাকায় সরকারের পাশাপাশি ব্যক্তিগতভাবে করোনার সময় ফ্রি মাস্ক, সেনিটাইজার এবং পৌনে দুই কোটি টাকার ত্রাণদাতা ড. হাছান মাহমুদ বলেন, ‘প্রতিটি ঈদ, পূজা-পার্বণ এবং দুর্যোগ-দুর্বিপাকে নতুন কাপড়, ফ্রি চাল, ডালসহ নানা সহায়তা দিয়ে আসছি। গত শীত মৌসুমে ১০ হাজার মানুষকে কম্বল দিয়েছি।’

মন্ত্রী আরো বলেন, ‘যারা লম্বা লম্বা কথা বলে সরকারের সমালোচনা করে তারা কোনোদিন একমুঠো চাল কাউকে দেয়নি। তাদের থেকে সতর্ক থাকা এবং ভবিষ্যতেও নৌকা মার্কায় ভোট দিয়ে জননেত্রী শেখ হাসিনাকে ক্ষমতায় এনে দেশের উন্নয়ন অগ্রযাত্রা অব্যাহত রাখার আহ্বান জানাই।’

পোমরা ইউনিয়ন পরিষদের আয়োজনে বঙ্গবন্ধু সরকারি উচ্চ বিদ্যালয় মাঠে অনুষ্ঠিত সমাবেশে সভাপতিত্ব করেন ইউপি চেয়ারম্যান জহির আহমেদ চৌধুরী। ইউপি সদস্য আলমগীর তালুকদার রণির সঞ্চালনায় সমাবেশে বিশেষ অতিথির বক্তব্য দেন চট্টগ্রাম জেলা পরিষদ সদস্য বীর মুক্তিযোদ্ধা আবুল কাশেম চিশতি, উপজেলা আওয়ামী লীগ সাধারণ সম্পাদক ইঞ্জিনিয়ার শামসুল আলম তালুকদার, সাংগঠনিক সম্পাদক জাহেদুল আলম চৌধুরী আইয়ুব, প্রচার ও প্রকাশনা সম্পাদক এমরুল করিম রাশেদ, ধর্ম সম্পাদক জসিম উদ্দিন তালুকদার, ইউনিয়ন আওয়ামী লীগ সভাপতি সৈয়দুল আলম তালুকদার, সাধারণ সম্পাদক মাস্টার মুসলিম উদ্দিন প্রমুখ।

#

আকরাম/এনায়েত/সঞ্জীব/আব্বাস/২০২৩/২১৪১ ঘণ্টা

তথ্যবিবরণী                                                                                     নম্বর : ১০২১

**বিজ্ঞান বিরোধীরা মাদ্রাসার শিক্ষার্থীদের ভিক্ষুক বানাতে চায়**

 **---শিক্ষামন্ত্রী**

ঢাকা, ২৮ ফাল্গুন (১৩ মার্চ) :

শিক্ষামন্ত্রী ডা. দীপু মনি বলেছেন, বিজ্ঞান ও প্রযুক্তি পড়ানোর বিরোধিতাকারী ও জঙ্গিবাদের প্রশ্রয়দাতারা মাদ্রাসা শিক্ষার্থীদের ভিক্ষুক বানাতে চায়, দেশকে ভিক্ষুক বানাতে চায়। মাদ্রাসা শিক্ষার্থীরা কি বিজ্ঞান প্রযুক্তি পড়বে না? শুধু কি নামাজ পড়াবে আর নিজে একটি করে মাদ্রাসা তৈরি করবে? কিন্তু আমরা দেশকে ভিক্ষুকের দেশ বানাতে দিতে পারি না।

মন্ত্রী আজ ইঞ্জিনিয়ার্স ইনস্টিটিউট মিলনায়তনে স্বাধীনতা মাদ্রাসা শিক্ষক পরিষদের আয়োজনে শিক্ষক সম্মেলনে প্রধান অতিথির বক্তব্যে এসব কথা বলেন ।

শিক্ষামন্ত্রী বলেন, ‘পাশের দেশের ছবি দিয়ে, ফটোশপ করে বলা হলো— এইটা আমাদের বাচ্চাদের পড়ানো হচ্ছে। যে বই দেশেই পড়ানো হয় না। একেবারে কদর্য ভাষায় মিথ্যাচার। আপনারা বলেন, মিথ্যাচার কি ইসলাম সমর্থন করে? আপনারা ইসলামের শিক্ষক আপনরাই বলেন। সমর্থন করে না। শিক্ষকদের, মন্ত্রীকে কদর্য ভাষায় আক্রমণ, হুমকি দেওয়া এর কোনোটাই কি ইসলাম সমর্থন করে? ভুল থাকলে সংশোধন করবো। যেখানে ভুল পেয়েছি সেখানে সংশোধন করেছি, আরো ভুল থাকলে সংশোধন করবো। কমিটিও গঠন করা হয়েছে, কমিটি দেখবে। ২৬টি বই করোনা পরিস্থিতির মধ্যে তৈরি করা সহজ কাজ নয়।

শিক্ষকদের উদ্দেশে শিক্ষামন্ত্রী বলেন, যারা বিজ্ঞান ও প্রযুক্তি শিখতে দেবে না, তারা তো দেখি বিজ্ঞান ও প্রযুক্তি বেশি ব্যবহার করে। ফেসবুকে মিথ্যাচার তারাই তো বেশিই করে। তাহলে প্রযুক্তি নেবো ইসলাম বিরোধী কাজ করার জন্য? মিথ্যাচার করার জন্য? তারা কি ইসলামের সেবক? মানুষ এক সময় হেঁটে, উটের পিঠে চড়ে হজ করতে যেতো, এখন তো আমরা বিমানে যাই। তাহলে কি বিমানে যাওয়া বন্ধ করে দেবো? আমরা মোবাইল ব্যবহার বন্ধ করে দেবো? পদ্মা সেতু ও মেট্রোরেলে উঠবো না? আমার মাদ্রাসার শিক্ষার্থী ডাক্তার হবে না? ইঞ্জিনিয়ার, বৈমানিক হবে না? শুধু কি মসজিদে নামাজ পড়াবে? না হলে নিজে আরেকটা মাদ্রাসা খুলবে? তা না হলে, বিজ্ঞান ও প্রযুক্তি তো লাগবেই। বিজ্ঞান ও প্রযুক্তির যে জ্ঞান তা হঠাৎ করে এসে পড়েছে নাকি শিখতে হয়েছে? আল্লাহ প্রত্যেককে একটি (প্রতেক্যের মগজ) সুপার কম্পিউটার দিয়েছে, সেটি কাজে লাগাবো না? এইটি যে ব্যবহার করবো না, এই কথা যারা বলে, তাদের চেয়ে বড় ইসলামের শত্রু আর হতে পারে না। আল্লাহ প্রথম কথা বলেছেন— পড়ো। আর এরা পড়তেই মানা করে, শিখতেই মানা করে। আমাদের নবীজি কোন হাত পছন্দ করেতেন? দাতার হাত পছন্দ করতেন। আর উনারা যা শেখাবার চেষ্টা করছেন বিজ্ঞান প্রযুক্তি বন্ধ করে দিয়ে আমাদের ভিক্ষুকের জাতিতে পরিণত করতে। আমরা বাঙালিকে কখনও ভিক্ষুকের জাতি থাকতে দিতে পারি না। সে জাতিকে এগিয়ে নিতে চাই। যারা আমাদের দেশকে ভিক্ষুক করে রাখতে চায়, যারা দেশের অগ্রগতিকে রুখতে চায়, যারা জঙ্গিবাদকে প্রশ্রয় দিতে চায় সেরকম লোককে আমরা কখনই ভাবতে পারি না, যে তারা ইসলামের সেবক। কাজেই আপনারা সোচ্চার হবেন। হয়েছেনও সে জন্য আপনাদের ধন্যবাদ। আমাদের নতুন শিক্ষাক্রম বাস্তবায়ন করতে হবে, বাস্তবায়ন করা অনেক শক্ত। আমরা আপনাদের সহযোগিতা চাই।

অনুষ্ঠানে মাদ্রাসা শিক্ষা অধিদফতরের মহাপরিচালক হাবিবুর রহমান, মাদ্রাসা শিক্ষা বোর্ডের চেয়ারম্যান অধ্যাপক কায়সার আহমেদ, স্বাধীনতা মাদ্রাসা শিক্ষক পরিষদের সভাপতি অধ্যক্ষ মোঃ নজরুল ইসলাম ও সাধারণ সম্পাদক মোঃ তেলাওয়াত হোসেন খান এবং শিক্ষকরা উপস্থিত ছিলেন।

#

খায়ের/এনায়েত/সঞ্জীব/মোশারফ/আব্বাস/২০২৩/২১১০ ঘণ্টা

Handout Namber: 1020

**Bangladesh-Australia agreed for deeper cooperation**

Dhaka, 13 March 2023:

The 4th Foreign Office Consultation between Bangladesh and Australia was held at the State Guest House Padma in Dhaka today. The Bangladesh delegation was led by the Secretary (West) of the Ministry of Foreign Affairs Shabbir Ahmad Chowdhury and the delegation of Australia was led by the First Assistant Secretary of the Ministry of Foreign Affairs and Trade Gary Cowan.

The concerned officials from the Ministry of Foreign Affairs, Ministry of Commerce, Ministry of Home Affairs, Ministry of Education Information and Communication Technology Division, Ministry of Expatriates Welfare and Overseas Employment, Ministry of Environment, Forest and Climate Change and Armed Forces Division were present at the Bangladesh delegation.

During the meeting, various bilateral, regional, international, economic and overall issues related to the mutual interests of Bangladesh and Australia were discussed in detail. Bangladesh and Australia expressed their desire to deepen and widen their economic cooperation.

The Australian delegation expressed its interest in working more closely with Bangladesh in various regional and international forums while appreciating Bangladesh's economic and social development. From the Bangladesh side, importance was placed on dealing with climate change, sustainable solutions to the Rohingya crisis and cooperation in human resource development. In addition, both sides exchanged views on Indo-Pacific strategy, Indian Ocean Rim Association, security and defense cooperation, human rights, cyber security, energy cooperation and people to people contact.

The next Foreign Office Consultation (FOC) will be held in Australia in 2024. The 3rd FOC between Bangladesh and Australia was held online in 2021.

#

Mohsin/Rahat/Mosharraf/Mahmud/Likhon/2023/Hour/1858

তথ্যবিবরণী নম্বর : ১০১৯

**শেখ হাসিনার নেতৃত্বে গত ১৪ বছরে ক্রীড়াঙ্গনের প্রতিটি ক্ষেত্রে এগিয়েছে দেশ**

 **--- তথ্য ও সম্প্রচার মন্ত্রী**

ঢাকা, ২৮ ফাল্গুন (১৩ মার্চ) :

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘প্রধানমন্ত্রী জননেত্রী শেখ হাসিনার সরকারের নেতৃত্বে গত ১৪ বছরে ক্রীড়াঙ্গনের প্রতিটি ক্ষেত্রে বাংলাদেশ এগিয়ে গেছে, উন্নতি করেছে। এই অগ্রগতি ধরে রাখতে সবাইকে উদ্যমী হতে হবে।’

 আজ রাজধানীর পল্টনে কাবাডি স্টেডিয়ামে বঙ্গবন্ধু কাপ আন্তর্জাতিক কাবাডি টুর্নামেন্ট ২০২৩ উদ্বোধনকালে প্রধান অতিথির বক্তৃতায় মন্ত্রী এসব কথা বলেন।

 মন্ত্রী বলেন, ‘আপনারা গত ১৪ বছরের খতিয়ানে দেখতে পাবেন, আমরা এই সময়কালে প্রত্যেকটি খেলা, সেটি ফুটবল বলুন, ক্রিকেট বলুন, কাবাডি বলুন, সব ক্ষেত্রেই আমরা সাফল্য পেয়ে চলেছি। গত বছরও এই টুর্নামেন্টে আমরা চ্যাম্পিয়ন হয়েছি। এ জন্য প্রধানমন্ত্রীকে ধন্যবাদ ও কৃতজ্ঞতা জানাতে চাই।’

 মন্ত্রী আরো বলেন, ‘কাবাডি খেলা এশিয়া কাপে অন্তর্ভুক্ত হবে এটি ১০-১৫ বছর আগে কেউ ভাবেনি। আমাদের সরকার খেলাধুলার ওপর জোর দিয়েছে। প্রধানমন্ত্রী শেখ হাসিনা খেলাধুলা ভালোবাসেন, নিজে একজন উৎসাহী দর্শকের মতো খেলা দেখেন। এবং আমাদের খেলায়াড়রা যখন কোনো সাফল্য দেখায় তখন খেলোয়াড়রা যেমন উদীপ্ত হয়, দেশের মানুষ যেমন উদীপ্ত হয়, তার চেয়েও বেশি খুশি হন বঙ্গবন্ধুকন্যা শেখ হাসিনা।’

 কাবাডি আমাদের জাতীয় খেলা এবং এই খেলা আন্তর্জাতিকীকরণ করা হয়েছে উল্লেখ করে ক্রীড়ামোদী হাছান মাহ্মুদ বলেন, ‘আমাদের আবহমান বাংলার গ্রামের একটি খেলাকে আন্তর্জাতিক করতে পেরেছেন, এ জন্য কাবাডির সাথে যারা দীর্ঘদিন ধরে যুক্ত ছিলেন এবং কাবাডি ফেডারেশনের অতীত ও বর্তমান কর্মকর্তারা ধন্যবাদ পাওয়ার যোগ্য। আমি এ দেশের একজন নাগরিক হিসেবে, মন্ত্রিসভার সদস্য হিসেবে আপনাদেরকে ধন্যবাদ জানাই।’

 হাছান মাহ্‌মুদ এ সময় যুব ও ক্রীড়া মন্ত্রণালয় ও টুর্নামেন্ট আয়োজকদের ধন্যবাদ জানান এবং বলেন, সাম্প্রতিককালে এটিই সবচেয়ে বড় আয়োজন, কারণ সার্ক টুর্নামেন্টেও এতো দেশ অংশ নেয় না। তিনি টুর্নামেন্টের উদ্বোধন ঘোষণার পর সমবেত টুর্নামেন্টের খেলোয়াড়দের সাথে করমর্দন করেন। পুলিশ ও কাবাডি ফেডারেশনের সম্মিলিত দলের শৈল্পিক কসরত প্রদর্শন শেষে গ্রুপ- এ’র বাংলাদেশ-পোল্যান্ড উদ্বোধনী ম্যাচ শুরু হয়।

 অনুষ্ঠানে কাবাডি ফেডারেশনের সভাপতি পুলিশের মহাপরিদর্শক চৌধুরী আব্দুল্লাহ আল মামুন এবং সাধারণ সম্পাদক পুলিশের অতিরিক্ত মহাপরিদর্শক হাবিবুর রহমান স্বাগত বক্তব্য দেন। যুব ও ক্রীড়া মন্ত্রণালয়ের অতিরিক্ত সচিব গোলাম মোস্তফা কামাল এবং বিশিষ্ট ক্রীড়াবিদরা এতে যোগ দেন।

 বঙ্গবন্ধু কাপ কাবাডি টুর্নামেন্টের এটি তৃতীয় আয়োজন। ২০২১ সালে ৫টি দেশ ও ২০২২ সালে ৮টির পর এবার ১২টি দেশ দু’টি গ্রুপে খেলায় অংশ নিচ্ছে। গ্রুপ ‘এ’ তে বাংলাদেশ, আর্জেন্টিনা, ইরাক, নেপাল, ইংল্যান্ড ও পোল্যান্ড এবং গ্রুপ বি’তে রয়েছে কেনিয়া, ইন্দোনেশিয়া, শ্রীলঙ্কা, মালয়েশিয়া, চাইনিজ তাইপে ও থাইল্যান্ড।

#

আকরাম/রাহাত/এনায়েত/মোশারফ/মাহমুদ/জয়নুল/২০২৩/২০১৫ ঘণ্টা

তথ্যবিবরণী নম্বর: ১০১৮

**বীর মুক্তিযোদ্ধাদের মাসিক সম্মানী ভাতা ২০ হাজার টাকায় উন্নীত করা হয়েছে**

 **--আবুল হাসানাত আবদুল্লাহ্**

বরিশাল, ২৮ফাল্গুন (১৩ মার্চ):

পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার ঐকান্তিক আগ্রহে ২০২১-২০২২ অর্থবছর হতে সকল শ্রেণির বীর মুক্তিযোদ্ধাদের মাসিক সম্মানী ভাতা ২০ হাজার টাকায় উন্নীত করা হয়েছে। তিনি বলেন, ইতিমধ্যে বীর মুক্তিযোদ্ধাদের পূর্ণাঙ্গ তথ্য সংবলিত ম্যানেজমেন্ট ইনফরমেশন সিস্টেম ও সমন্বিত তালিকা প্রস্তুত করা হয়েছে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে স্থানীয় মুক্তিযোদ্ধাদের সাথে মতবিনিময়কালে প্রধান অতিথির বক্তব্যে এসব কথা বলেন।

আবুল হাসানাত আবদুল্লাহ্ বলেন, বর্তমান সরকার ক্ষমতা গ্রহণের পর থেকেই মুক্তিযোদ্ধাদের, শহিদ মুক্তিযোদ্ধা, খেতাবপ্রাপ্ত মুক্তিযোদ্ধা এবং যুদ্ধাহত মুক্তিযোদ্ধাদের কল্যাণে বিশেষ কর্মপরিকল্পনা নিয়ে এগিয়ে যাচ্ছে। বর্তমান সরকার মহান মুক্তিযুদ্ধের ইতিহাস, ঐতিহ্য ও স্মৃতি সংরক্ষণে নিরলসভাবে কাজ করে যাচ্ছে। তিনি বলেন, মুক্তিযুদ্ধপূর্ব ঐতিহাসিক ঘটনাবলি, মুক্তিযুদ্ধকালীন ঘটনা ও স্থানসমূহকে আগামী প্রজন্মের জন্য সংরক্ষণ ও মুক্তিযোদ্ধাদের কল্যাণে নানাবিধ প্রকল্প বাস্তবায়ন করা হচ্ছে। তিনি আরো বলেন, ইতিমধ্যে জেলায় জেলায় মুক্তিযোদ্ধা কমপ্লেক্স, মুক্তিযুদ্ধ জাদুঘর ও স্মৃতিস্তম্ভ নির্মাণ প্রকল্পের কাজ সম্পন্ন হয়েছে। তিনি বরিশালের বীর মুক্তিযোদ্ধাদেরকে এলাকাবাসীর জীবনের মানোন্নয়ন এবং মুক্তিযুদ্ধের চেতনা সমুন্নত রাখতে ঐক্যবদ্ধভাবে কাজ করার আহ্বান জানান।

#

আহসান/রাহাত/এনায়েত/মোশারফ/মাহমুদ/লিখন/২০২৩/১৭৪৫ঘণ্টা

তথ্যবিবরণী                                                                                        নম্বর: ১০১৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৮ফাল্গুন (১৩ মার্চ):

          স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৩ শতাংশ। এ সময় ২ হাজার ৯১ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৬৮৯ জন।

                                                      #

সুলতানা/রাহাত/মোশারফ/মাহমুদ/লিখন/২০২৩/১৭৪৫ঘণ্টা

তথ্যবিবরণী                                                                  নম্বর : ১০১৫

**জাতীয় বিশ্ববিদ্যালয়ে প্রথম বর্ষে ভর্তির আবেদন শুরু ৫ এপ্রিল**

ঢাকা, ২৮ ফাল্গুন (১৩ মার্চ) :

জাতীয় বিশ্ববিদ্যালয়ের অধিভুক্ত কলেজগুলোতে ২০২২-২০২৩ শিক্ষাবর্ষে স্নাতক (সম্মান) প্রথম বর্ষে ভর্তির আবেদন আগামী ৫ এপ্রিল থেকে শুরু হবে। ভর্তি কার্যক্রমের অনলাইনে আবেদন গ্রহণ চলবে ৮ মে পর্যন্ত।

প্রথম মেধা তালিকায় ভর্তি কার্যক্রম চলবে ১৭ মে থেকে ৩১ মে ২০২৩ পর্যন্ত। ১ জুন থেকে এ শিক্ষাবর্ষের ক্লাশ শুরু হবে।

#

আতাউর/মেহেদী/সাঈদা/শামীম/২০২৩/১৪২২ ঘণ্টা

তথ্যবিবরণী নম্বর : ১০১৪

বঙ্গবন্ধুর জন্মদিন ও জাতীয় শিশু দিবস

**আগামী ১৭ মার্চ সকল সরকারি ও বেসরকারি ভবনে জাতীয় পতাকা উত্তোলন করা হবে**

ঢাকা, ২৮ ফাল্গুন (১৩ মার্চ) :

 জাতির পিতা বঙ্গবন্ধু শেখ মুজিবুর রহমান- এর জন্মদিন ও জাতীয় শিশু দিবস উদ্‌যাপন উপলক্ষ্যে আগামী ১৭ মার্চ দেশের সকল সরকারি, আধা-সরকারি, স্বায়ত্তশাসিত ও বেসরকারি প্রতিষ্ঠান এবং শিক্ষাপ্রতিষ্ঠানসহ সকল সরকারি ও বেসরকারি ভবন এবং বিদেশে বাংলাদেশ মিশনসমূহে জাতীয় পতাকা উত্তোলন করা হবে।

 মন্ত্রিপরিষদ বিভাগ এ সংক্রান্ত এক প্রজ্ঞাপন জারি করেছে।

#

ইলিয়াস/মেহেদী/সাঈদা/আসমা/২০২৩/১১৩০ ঘণ্টা